石筍橋
作者：王十朋
朝代：宋

paragraphs: 刺桐爲城石爲筍，萬壑西來流不盡。
黄龍窟宅占上游，呼吸風濤勢湍緊。
怒潮拍岸鳴霹靂，淫潦滔天沒畦畛。
行人欲渡無翼飛，魚腹蛟涎吁可閔。
二三大士爲時出，目覩狂瀾心不忍。
小試閑居濟川手，遠水孤舟寇忠愍。
亦有山僧願力深，解使邦人指倉囷。
五丁挽石投浩渺，萬指{石豕}山登嶾嶙。
辛勤填海效精衛，突兀橫空飛海蜃。
趾牢千尺鮫人室，護以兩旁獅子楯。
南通百粵比三吳，檐負輿肩走騋牝。
論功不減商舟楫，遺利宜書漢平準。
莫將風月比揚州，二十四橋真蠢蠢。
我時出郊春雨後，鷺點沙汀颺鷹隼。
江亭矯首獨遐觀，有客南來盃共引。
欲詠河梁擬蘇李，頗類鑑湖逢元稹。
江山不逢賢太守，袖手沉吟覺才窘。
况無鐵筆擬端明，徒使時人笑蚯蚓。
綉衣屢約吾來遊，未遂堪嗟德星隕。
鄉來嘗以記屬我，固避牢辭慙不敏。
傳聞江欲飛棟初，異論紛紛互矛盾。
世無剛者橋豈成，名與萬安同不泯。